**Fodvorter:**

**Behandlingen af fodvorter:**
Den behandlingsmetode, som anbefales, er langvarig og kræver tålmodighed!!

**Første behandlingsdag:**

Tag fodbad i meget varmt vand i 10 minutter.
Fil eller skrab løs hud væk fra vorten, så langt ned som muligt, uden at det bløder.
Tør af med et rent håndklæde.

**Herefter behandles som følgende:**

*Mandag til fredag:*
Brug et ætsende middel, men kun på selve vorten (evt. Verucid eller Vortex). Smør evt. vaseline udenom vorten, så det ætsende middel ikke ætser den raske hud.
Nogle ætsende midler danner en hinde omkring vorten efter et par minutter. Gennem hinden kan vorten ikke smitte, men hvis hinden bliver våd, kan den let falde af, så tag derfor et plaster ud over.
Gentag behandlingen hver dag, bedst om aftenen før sengetid.

*Lørdag:* Fodbad og beskær.

*Søndag*: Hold fri

Er fodvorten øm p.g.a. tryk, kan der bruges en filtring, der
hindrer tryk (købes fx på apoteket)

Efter 6 ugers behandling er 60% af vorterne forsvundet, og yderligere 20% forsvinder efter endnu 6 ugers fortsat behandling.

Hvis fodvorterne ikke forsvinder efter dette, bør lægen kontaktes.

Tålmodighed, tålmodighed og atter tålmodighed, det er det, det drejer sig om.